殷觀

殷觀，字孔休，荊州人，係東漢末年劉備嘅謀士。

根據楊戲嘅《季漢輔臣贊》，話「孔休、文祥……楚之蘭芳」，知佢係荊州人，但具體嘅郡縣唔知。另外喺《三國志・蜀書》嘅《先主傳》度有殷純，但未知佢同殷觀係咪親屬。

事蹟 
赤壁之戰後，劉備做埋荊州牧，擁有荊州大片屬地，孫權爲咗同佢交好，將自己個妹嫁畀佢。之後孫權派使節話，想同劉備一齊攞低蜀地，當時劉備有啲心喐喐，因爲佢諗住吳地同蜀地之間隔住個荊州，東吳點都檻唔過荊州來控制蜀地，噉樣劉備就可以將蜀地據爲己有。

當時殷觀做荊州主簿，佢就勸劉備咪噉做，話：「若果我哋爲東吳做開路前鋒，向前未必攻克得掂蜀地，向後可能畀東吳乘虛而入，到時就大勢已去喇。而家可以表面話贊同佢討伐蜀地，不過推託話自己先啱佔據啲郡，未可以興兵妄動，東吳一定唔敢越過我哋境內來自己攞低蜀地。按噉嘅進退之計，就可以坐收吳、蜀兩地之利。」劉備聽咗殷觀話。孫權之後停咗奪蜀計劃，於是劉備升殷觀嘅官做別駕從事。

參攷資料 

類:三國人